কল আছে, জল পড়ে না, বাঁকুড়ার শালবনিতে হাড়ি কলসি নিয়ে বিক্ষোভ মহিলাদের

ওয়েবডেস্ক: কল আছে কিন্তু জল পড়ে না (Water Crisis)। জল পেতে এবার হাড়ি কলসি নিয়ে রাস্তায় নেমে অবরোধ ও প্রবল বিক্ষোভ দেখালেন স্থানীয় মহিলারা। দীর্ঘ তিন বছর আগে গ্রামে পৌঁছেছে পানীয় জল সরবরাহের পাইপ লাইন। ঘরে ঘরে বসেছে পানীয় জলের কল। কিন্তু সেই নল বা কল দিয়ে জল পড়ে না। এলাকার টিউবওয়েলগুলির জল পানের অযোগ্য। পানীয় জল (Drinking Water) সংগ্রহ করতে যেতে হচ্ছে ২ কিলোমিটার। গরমে জলের অভাবে ফুঁসছে গ্রামের মানুষ।

এবার পানীয় জলের দাবি নিয়ে হাড়ি কলসি নিয়ে রাস্তায় নেমে পথ অবরোধ করলেন স্থানীয় মহিলারা। পুলিশ অবরোধ তুলতে গেলে পুলিশকে ঘিরেও বিক্ষোভ দেখান স্থানীয়রা।

ঘটনা বাঁকুড়া শহর লাগোয়া শালবনি গ্রামের (salboni)। অবরোধের জেরে বাঁকুড়া (Bakura), পুরুলিয়া (Purulia) রাজ্য সড়কে বেশ কিছুক্ষণ যান চলাচল স্তব্ধ হয়ে যায়।

আরও পড়ুন: মুর্শিদাবাদ কাণ্ডের নেপথ্যে কারা? কী জানালেন মুখ্যমন্ত্রী?

বাঁকুড়া শহর লাগোয়া বাঁকুড়া ২ নম্বর ব্লকের শালবনি গ্রামের মানুষ ভুগছেন পানীয় জলের অভাবে। এলাকার জলসঙ্কট মেটাতে বছর তিনেক আগে গ্রামে বসানো হয় জনস্বাস্থ্য কারিগরি দফতরের পাইপ লাইন। বাড়িতে বাড়িতে পাইপ লাইনের সংযোগ করে বসানো হয় কল। কিন্তু সেই কল দিয়ে গত কয়েক বছরে জল পড়েনি এক ফোঁটাও। এলাকায় একাধিক টিউবওয়েল থাকলেও সেই টিউবওয়েলের জল পানের অযোগ্য।

স্বাভাবিকভাবেই গ্রীষ্ম পড়তেই গ্রামে সামান্য পানীয় জলের জন্য শুরু হয়েছে তীব্র হাহাকার। প্রায় দু কিমি দূর থেকে গ্রামের মানুষকে সংগ্রহ করতে হচ্ছে গৃহস্থের প্রয়োজনীয় পানীয় জল।

জলের সমস্যার কথা জানিয়ে তা সমাধানের দাবিতে স্থানীয়রা বারংবার দ্বারস্থ হয়েছেন পঞ্চায়েত থেকে পঞ্চায়েত সমিতি এমনকি বিডিও অফিসেরও। কিন্তু পরিস্থিতির বদল না হওয়ায় মঙ্গলবার সকালে হাড়ি কলসি নিয়ে শালবনি মোড়ে নেমে আসেন স্থানীয় মহিলারা।

বাঁকুড়া পুরুলিয়া রাজ্য সড়ক অবরোধ করে বিক্ষোভে ফেটে পড়েন তাঁরা। খবর পেয়ে বাঁকুড়া সদর থানার পুলিশ অবরোধস্থলে পৌঁছে অবরোধ তোলার চেষ্টা করলে পুলিশকে ঘিরেও বিক্ষোভ দেখান অবরোধকারীরা। অবরোধকারীদের দাবি যতক্ষণ পর্যন্ত না জল সমস্যার সমাধান হচ্ছে ততক্ষণ তাঁরা আন্দোলন চালিয়ে যাবেন।